Leraars lê tuig neer | Netwerk24
Leraars lê tuig neer
Deur Tharine Hurter 04 September 2018 06:19
Twee geliefde predikante van NG kerke in Kroonstad het die tuig as leraars neergelê. Op die afskeidsgeselligheid deur die Ring van Valsrivier in Kroonstad is van links dr. Koos en Mynie Robb (NG kerk Kroonstad-Noord) en Rietha en ds. Johan Bouwer (NG kerk Kroonstad-Wes).Foto: Verskaf
Leraars van twee gemeentes in Kroonstad het die tuig neergelê. Hulle het onderskeidelik die NG kerk Kroonstad-Noord en die NG kerk Kroonstad-Wes gelei.
Die Ring van Valsrivier in Kroonstad het op Maandag 27 Augustus op ’n ontbytgeselligheid van dr. Koos Robb en ds. Johan Bouwer en hul eggenote afskeid geneem. Albei leraars verlaat Kroonstad.
Robb het van 1995 die NG kerk Kroonstad-Noord gelei. Voordat hy na Kroonstad verhuis het, was hy ’n leraar in Warmbad en Ellisras.
Hy is bekend in Engo-kringe en het werk vir Diens van Barmhartigheid gedoen.
Sy afskeidsdiens was Sondag (02/09), en hy en sy vrou, Mynie, sal in dié week na Pretoria verhuis.
Voordat Bouwer in 1980 by die NG kerk Kroonstad-Wes begin dien het, was hy by ’n gemeente en die sendingkerk in Lady Grey in die Oos-kaap en die sendingkerk in Lady Grey werksaam.
In die laaste paar jaar van sy bediening was Bouwer ook ’n voltydse pastorale berader, en het hy die plaaslike kantoor in dié verband beman. Hy was ook by die dorp se hoërskole betrokke.
Bouwer se afskeidspreek sal op 21 Oktober in die NG kerk Kroonstad-Wes plaasvind, waarna hy en sy vrou, Rietha, na Heidelberg sal verhuis.
“Kroonstad verloor twee groot, wonderlike en geliefde leraars, maar ná soveel jare in die bediening wens die ring en die gemeenskap hulle net die beste en mooiste toe vir ’n welverdiende rus,” sê ds. Christo Weideman namens die ring.